Vrou in hof ná skilder se moordWalter Meyer. Foto: http://www.waltermeyer.co.za Sophia Meyer, die vrou van die bekende Suid-Afrikaanse landskapskilder, Walter Meyer, het Vrydag in die Upington-landdroshof verskyn in verband met sy moord. Sophia word daarvan beskuldig dat sy Meyer verlede Vrydag tydens ŉ rusie met ŉ mes doodgesteek het. Die voorval het glo in die egpaar se huis in Upington gebeur. Lt.kol. Dimakatso Mooi, woordvoerder van die polisie, het gesê die saak is tot 5 Januarie 2018 uitgestel wanneer Sophia om borgtog sal aansoek doen. Sy sal tot dan in aanhouding bly. Maroela Media het vroeër berig Sophia is Meyer se tweede vrou en die ma van twee van sy kinders. Meyer het ook twee kinders uit sy eerste huwelik. Intussen het mense uit alle oorde met skok op Meyer se dood gereageer. Die kunstenaar Beezy Bailey het op Facebook geskryf hy het net ŉ week gelede telefonies met Meyer gepraat toe Meyer hom gebel het om te sê dat hy ŉ klein skildery vir Bailey het. “Ek het nooit gedink jy sal oud word nie, maar wat ŉ skok om te hoor dat jy so jonk brutaal geruk is uit hierdie wêreld wat jy mooier gemaak het,” het Bailey geskryf. “Jy het banale son-gebleikte woestyne laat lewe en skitter. Jy was ŉ meester. Lig het uit jou skilderye gekom. Suid-Afrika het een van ons baie min groot skilders verloor. ŉ Reus het geval. Mag jy ewige vrede en lig vind.” Catharina Scheepers, Meyer se eerste vrou, het aan RSG gesê Meyer was passievol in alles wat hy gedoen het en het “die beker van die lewe tot op die bodem leeggedrink”. “Hy het altyd gewroeg oor die lewe en oor alles, maar hy het darem ŉ sin vir humor gehad om dit te balanseer.” Nathi Mthethwa, minister van kuns en kultuur, het op Twitter gesê hy was geskok en hartseer om van “die ikoniese Walter Meyer” se dood te verneem. Hy het sy medelye aan sy familie en vriende betuig.